Det vakte opsigt i Thisted, da en lastbilchauffør ville gennem byen lørdag aften og kørte venstre om i en af rundkørslerne ved Strandvejen. - Vi fik adskillige anmeldelser, blandt andet fra en betjent, der havde set lastbilen køre venstre om i sin fritid, fortæller vagtchef Bjarne Askholm fra Midt- og Vestjyllands Politi. Lastbilen nåede også at påkøre flere parkerede biler, inden en patruljebil kom op på siden af lastbilen og fik den standset. Vagtchefen fortæller, at lastbilen er polsk indregistreret, men han ved endnu ikke, om der også er tale om en polsk chauffør. Anmeldelserne fra de mange øjenvidner kom 18:14, og netop nu er chaufføren på vej til blodprøveudtagning, så det kan slåes fast hvor beruset, han har været. - Jeg tror ikke, han har kørt så langt. Måske har han læsset nogle varer i Thisted eller måske har han drukket, mens han holdt hvil, siger Bjarne Askholm.

Opsummering:
Flere biler blev påkørt, før politiet fik standset polsk indregistreret lastbil.